<classify> WANAFUNZI 10,757 wa shule tisa za sekondari na msingi katika mikoa ya Dar es Salaam, Morogoro na Pwani wamepatiwa elimu ya viwango iliyotolewa na maofi sa wa Shirika la Viwango Tanzania TBS itakayowasaidia kuwa mabalozi wa viwango ndani ya jamii.Maofisa hao walitoa elimu hiyo wiki iliyopita kwenye mikoa ya Dar es Salaam, Pwani na Morogoro ikiwa ni sehemu ya Maadhimisho ya Siku ya Viwango yaliyoadhimishwa na shirika hilo kuanzia Oktoba 21 hadi 31, mwaka huu.Maadhimisho hayo huadhimishwa na Shirika la Viwango la Kimataifa ISO ambalo TBS ni mwanachama kila mwaka ifikapo Oktoba 14, lakini kwa Tanzania kutokana na wiki hiyo kuangukia tarehe ya kumbukizi ya kifo cha Baba wa Taifa Mwalimu Julius Nyerere, TBS ilisogeza mbele na kuanzia Oktoba 21 na Oktoba 31, mwaka huu.Shule ambazo wanafunzi wake walipatiwa elimu hiyo kwa mkoa wa Morogoro ni Kayenzi, Kilakala, Kihonda, Chief Albert, Mwere A, Bungo, huku katika mkoa Pwani elimu hiyo ikiwa imetolewa kwa shule za Bundikani na Maendeleo.Kwa Dar es Salaam elimu hiyo ilitolewa katika shule ya Kibasila. Akizungumza na waandishi wa habari kuhusiana na elimu hiyo, Ofisa Uhusiano wa shirika hilo, Neema Mtemvu, alisema walitumia maadhimisho hayo kutoa elimu kwa wanafunzi hao kuhusiana na majukumu ya shirika, umuhimu wa viwango, madhara ya kutumia bidhaa zisizokidhi viwango na sababu za maadhimisho ya siku ya viwango duniani.Mtemvu, aliwataka wanafunzi hao kuhakikisha wanakuwa mabalozi wazuri ndani ya jamii kwa kuwa makini na kuhakikisha wanachunguza bidhaa kabla hawajainunua ili kujiridhisha kama zina alama ya ubora, kwani kufanya hivyo kutawasaidia kujiepusha na madhara yatokanayo na bidhaa zisizokuwa na viwango.  <topic>: KITAIFA 